Νoodles αυγού με πολλά λαχανικά (lo mein)
Από τα πιο δημοφιλή κινέζικα πιάτα με πλήθος λαχανικών και βασικό υλικό τα noodles ζυμωμένα με αυγό. Αν έχουμε έτοιμα τα υλικά μας, κομμένα και τακτοποιημένα κοντά μας, η διαδικασία του μαγειρέματος διαρκεί μάξιμουμ 3 λεπτά!
50 γρ. σάλτσα σόγιας , 10 ml λάδι τσίλι , 35 ml ελαιόλαδο , 5 ml σησαμέλαιο , 75 γρ. σάλτσα στρειδιών (oyster sauce) , 50 γρ. ρυζόκρασο , 1 κουτ. σούπας ζάχαρη σκούρα καστανή (αυτή που μοιάζει με βρεγμένη άμμο), 1 πακέτο (500 γρ.) noodles αυγού , 35 ml ελαιόλαδο , 500 γρ. μανιτάρια shitake (λεντινούλες), αποξηραμένα, μουλιασμένα σε νερό σύμφωνα με τις οδηγίες της συσκευασίας, καλά στραγγισμένα (σε ντελί και καλά μανάβικα) , 100 γρ. φρέσκο τζίντζερ, καθαρισμένο και ψιλοκομμένο , 1 σκελίδα σκόρδου, λιωμένη , 1 καυτερή πιπερίτσα, ψιλοκομμένη , 1/2 λάχανο bok choy (κινέζικο λάχανο), χωρισμένο στα φύλλα του, ψιλοκομμένα , 100 γρ. πιπεριά Φλωρίνης, σε λεπτά μπαστουνάκια , 100 γρ. καλαμποκάκια baby, κονσέρβας, στραγγισμένα, ξεπλυμένα και στεγνωμένα , 100 γρ. πλατιά φασολάκια, καθαρισμένα από τις μυτερές άκρες τους και κομμένα στη μέση , 1 κουτ. γλυκού ζάχαρη λευκή, κρυσταλλική , τα φύλλα από 1 μάτσο κόλιανδρο, ολόκληρα,  25 γρ. (1 πακετάκι) φύλλα βασιλικού, κομμένα στη μέση, 3 λεπτά φρέσκα κρεμμυδάκια, σε λοξές λεπτές φέτες
Για να φτιάξουμε τα noodles αυγού με πολλά λαχανικά, ξεκινάμε με τη σάλτσα. Σε ένα μπολ ανακατεύουμε τη σάλτσα σόγιας, το λάδι τσίλι, το ελαιόλαδο, το σησαμέλαιο, τη σάλτσα στρειδιών, το ρυζόκρασο και τη σκούρα καστανή ζάχαρη. Αφήνουμε κατά μέρος.Βάζουμε να βράσουν 4 λίτρα νερό σε μεγάλη κατσαρόλα και, όταν κοχλάσει, αποσύρουμε από τη φωτιά και ρίχνουμε εκεί τα noodles. Τα αφήνουμε για 4 λεπτά και τα στραγγίζουμε καλά.Ζεσταίνουμε σκέτο το πιο μεγάλο αντικολλητικό μας σκεύος (ή καλύτερα ένα γουόκ), σε πολύ δυνατή φωτιά, μέχρι να κάψει καλά και να αχνίσει. Ρίχνουμε εκεί το ελαιόλαδο και αμέσως τα μανιτάρια, το τζίντζερ, το σκόρδο και την καυτερή πιπερίτσα. Σοτάρουμε για μόλις 30 δευτερόλεπτα και προσθέτουμε τo λάχανο, την πιπεριά Φλωρίνης, τα καλαμποκάκια, τα φασολάκια και τη λευκή ζάχαρη. Σοτάρουμε για άλλα 30 δευτερόλεπτα, ανακατεύοντας συνεχώς.  Ρίχνουμε τα noodles και τη σάλτσα που αφήσαμε κατά μέρος και μαγειρεύουμε για 1 λεπτό, ανακατεύοντας συνεχώς.Αποσύρουμε από τη φωτιά και προσθέτουμε τον κόλιανδρο, τον βασιλικό και τα φρέσκα κρεμμυδάκια. Ανακατεύουμε και σερβίρουμε.
Λαχανικά,Μανιτάρια,Νουντλς,Χορτοφαγικά